**Paaiškinimai skaičiuoklei, įsigaliojančiai nuo 2024-09-01**

**Nuostata teisės akte:**

*Valandų, susijusių su profesiniu tobulėjimu ir veikla mokyklos bendruomenei, skyrimo kriterijai nustatomi įstaigos darbo apmokėjimo sistemoje, taip pat valandų, susijusių su profesiniu tobulėjimu ir veikla mokyklos bendruomenei, skaičius sudaro nuo 7,23 iki 49,7 procento kontaktinių valandų ir valandų, skiriamų ugdomajai veiklai planuoti, pasiruošti pamokoms, mokinių mokymosi pasiekimams vertinti, vadovauti klasei (grupei), skaičius mokytojui per mokslo metus (pakeistas Krūvio sandaros aprašo 7 punktas).*

**Realizacija skaičiuoklėje:**

Stulpelyje „O“ yra tikrinama, ar nurodytų valandų santykis yra išlaikomas, t. y. patenka į nurodytą intervalą. Jeigu „TAIP“ (į intervalą patenka), tai reikšmė žymima „žaliai“, jeigu „NE“ (daugiau už didžiausią arba mažiau už mažiausią intervalo kraštą), tai reikšmė žymima „raudonai“.

**Nuostata teisės akte:**

*Krūvio sandaros aprašo 1 priedo 2 pastaboje nustatyta, kad pareiginės algos koeficiento padidinimas dėl veiklos sudėtingumo (procentais) (Dm) apskaičiuojamas, mokytojui nustatytą valandų, skiriamų ugdomajai veiklai planuoti, pasiruošti pamokoms, mokinių mokymosi pasiekimams vertinti, skaičių (Pm) padauginus iš 0,2 (t. y. iš 20 procentų padidinimo, išreikšto vieneto dalimis), padalijus iš mokytojo bendro valandų (kontaktinių ir nekontaktinių) skaičiaus (Bm) ir padauginus iš 100 procentų: Dm = (Pm × 0,2) / Bm × 100 %. Valandų, skiriamų ugdomajai veiklai planuoti, pasiruošti pamokoms, mokinių mokymosi pasiekimams vertinti, skaičius (Pm) nustatomas,* ***atsižvelgiant į mokytojo kontaktines valandas, skirtas atnaujintoms bendrojo ugdymo programoms įgyvendinti****.*

*Tais atvejais, jei pareiginės algos koeficiento padidinimas dėl veiklos sudėtingumo, dirbant pagal atnaujinto turinio programas, taip pat pagal kitus mokytojui nustatytus veiklos sudėtingumo kriterijus viršytų Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymo 2 priedo 3 punkte nurodytą maksimalų pareiginės algos koeficiento didinimo procentą (25 procentus), mokytojui galėtų būti 20 procentų ilginamas laikas, skirtas ugdomajai veiklai planuoti, pasiruošti pamokoms, mokinių mokymosi pasiekimams vertinti. Pažymėtina, kad* ***pirmiausia turėtų būti svarstomas mokytojo pareiginės algos padidinimas dėl veiklos sudėtingumo****, tačiau ta pati mokykla gali taikyti abi alternatyvas (ir pasirengimo laiko ilginimą, ir koeficiento didinimą dėl veiklos sudėtingumo), atsižvelgdama į kiekvieno mokytojo individualų atvejį.*

**Realizacija skaičiuoklėje:**

Papildomi skaičiavimai, susiję su atlygio didėjimu dėl darbo pagal atnaujintas ugdymo programas, matomi stulpeliuose „AE – AI“.

Stulpelyje „AI“ kiekvienam mokytojui didinamas koeficientas už veiklos sudėtingumą; tokiu atveju lape „pasiruošimo koeficientai“ šiam mokytojui turi būti parinkta reikšmė „1“; stulpelyje „AG“ matysite visas pasiruošimo valandas, kurioms taikomas didinimas nuo kontaktinių valandų **dėl veiklos sudėtingumo**.

Stulpelyje „AD“ yra tikrinama, ar bendras didinimo dėl veiklos sudėtingumo procentas pasiekia leistiną ribą (25 procentus); tada, kai viršijama, ši reikšmė žymima „raudonai“, taip pat „raudonai“ pažymimas ir „AJ“ stulpelyje apskaičiuotas pareiginės algos koeficientas, tai reiškia, jog mokytojui reikėtų taikyti kitą apskaičiavimo algoritmą – **didinti pasiruošimo valandų skaičių**; tokiu atveju lape „pasiruošimo koeficientai“ šiam mokytojui turi būti parinkta reikšmė „1,2“; stulpelyje „AF“ matysite visas pasiruošimo valandas, kurioms turėtų būti taikomas toks didinimas.

Stulpelis „AE“ skirtas tam, kad atliekant tarpinius žingsnius (modeliuojant įvairias situacijas), galima būtų pasižymėti, kuriems mokytojams galimai teks taikyti pasiruošimo valandų didinimą 20%.

Stulpelyje „AH” visada galime matyti mokytojo darbo krūvį – bendrą valandų skaičių, kuris dubliuoja stulpelio „P” reikšmę, bet naudojamas padidinimo procentui už veiklos sudėtingumą dėl darbo su atnaujintomis ugdymo programomis apskaičiuoti.

**Sėkmės naudojantis!**